
1. Opinii privind concluziile summit-ului israeliano-palestinian de la Sharm El-Sheikh 

  

Declaraţiile de intenţie făcute cu prilejul summit-ului de la Sharm El-Sheikh, de la 8 februarie a.c., de premierul israelian, Ariel Sharon, şi preşedintele Autorităţii pentru Eliberarea Palestinei, Mahmud Abbas, proclamă oficial încetarea violenţelor între israelieni şi palestinieni. Astfel, Ariel Sharon a anunţat "încetarea tuturor operaţiunilor militare împotriva palestinienilor", în timp ce Mahmud Abbas a promis "încetarea tuturor actelor de violenţă împotriva israelienilor". 

Grupările Hamas şi Jihadul Islamic au anunţat, la rândul lor, după o întâlnire cu preşedintele Autorităţii Palestiniene, Mahmud Abbas, că vor menţine actuala stare de acalmie şi nu vor lansa atacuri antiisraeliene. Ismail Haniye, reprezentant al grupării islamiste, a subliniat că poziţia Hamas în favoarea respectării armistiţiului este provizorie, precizând că Israelul va fi responsabil pentru orice încălcare a acordului de încetare a focului. Negociatorul-şef palestinian, Saeb Erakat, a anunţat că mai mult de 60 de palestinieni expulzaţi de Israel din Cisiordania în Fâşia Gaza sau în Europa vor primi permisiunea să revină la domiciliile lor în următoarele două săptămâni. "Israelul şi-a dat acordul pentru revenirea tuturor palestinienilor expulzaţi în Fâşia Gaza sau Europa", a precizat S. Erakat, adăugând că acordul a intervenit chiar înaintea summit-ului de la Sharm el-Sheikh. 

Specialiştii în probleme privind Orientul Mijlociu avertizează cu privire la un eventual exces de optimism ca urmare a acestor anunţuri, intervenite după patru ani de la declanşarea Intifadei şi în condiţiile în care speranţele părţilor au fost de multe ori zădărnicite. "Am învăţat că, pe teritoriul proorocilor, este mai bine să nu faci profeţii. Pe de altă parte, aşa cum ne-a arătat experienţa, dacă cedezi prea rapid euforiei, poţi avea surprize neplăcute", a declarat Eytan Haber, fost consilier al premierului israelian Yitzhak Rabin. 

Acordurile de la Oslo din anul 1993, semnate de Yitzhak Rabin şi Yasser Arafat, fostul preşedinte al Autorităţii Palestiniene, au produs mari speranţe în regiune, însă au eşuat şi au fost urmate de noi valuri de violenţe. "Am asistat deja la numeroase summit-uri", a afirmat Avraham Diskin, profesor de ştiinţe politice la Universitatea din Ierusalim. "Nu se poate spune că această întânire va duce la încetarea completă a violenţelor sau că evoluăm către întemeierea unui stat palestinian, însă nu va fi pace cât timp nu va exista o recunoaştere generală a factorului israelian în regiune", a adăugat el. A. Diskin a apreciat însă că acest lucru nu împiedică Israelul să îl considere pe succesorul lui Y. Arafat, Mahmud Abbas, "un lider mai realist şi mai raţional, cu care dialogul este posibil". 

Politologul Shaul Michal consideră că este posibil, mai repede decât se aşteaptă, ca părţile să poarte negocieri referitoare la statutul definitiv al teritoriilor palestiniene, acest lucru fiind posibil cu condiţia reconfigurării organizaţiilor palestiniene din Cisiordania şi Fâşia Gaza. 

Dany Rubinstein, expert pe probleme privind lumea arabă, avertizează împotriva riscului unui eşec atunci când Israelul şi palestinienii vor aborda problemele reale, cum ar fi problema Ierusalimului, bariera de securitate şi colonizarea teritoriilor palestiniene.

"După summit, rămân în continuare problemele sensibile care nu au fost încă abordate", a subliniat şi Khader Khader, expert palestinian la Centrul de Media şi Comunicare din Ierusalim. "Nu putem spune că suntem bucuroşi, ci doar mulţumiţi să vedem că procesul a început în mod corespunzător", a adăugat el, exprimându-şi regretul că Israelul beneficiază în continuare de sprijinul necondiţionat al Statelor Unite. 

Unul dintre oficialii palestinieni cu rang înalt, Abdessallam Najjar, consideră că părţile trebuie să îşi modifice radical modul de abordare a conflictului. "Israelul trebuie să înceteze să mai considere că securitatea sa nu poate fi asigurată decât prin intermediul forţei şi palestinienii nu trebuie să mai creadă că îşi vor obţine independenţa prin operaţiuni teroriste", a afirmat el, avertizând că această viziune nu a funcţionat în trecut şi nu are şanse de succes nici pe viitor.

Liderii mişcării radicale Hamas au declarat că anunţul privind încetarea violenţelor împotriva Israelului, făcut de Mahmud Abbas la Sharm El-Sheikh, nu angajează decât Autoritatea Palestiniană. "Acest anunţ nu exprimă decât atitudinea Autorităţii Palestiniene. El nu exprimă punctul de vedere al grupărilor palestiniene", a declarat Gaza Mushir al-Masri, purtător de cuvânt al Hamas. 

În acest context, NATO trebuie să se pregătească să joace un rol în Orientul Mijlociu, inclusiv pentru susţinerea unui acord de pace încheiat între Israel şi Autoritatea Palestiniană, a declarat Secretarul general al Alianţei, Jaap de Hoop Scheffer. "Nu suntem în stadiul în care să se pună problema unui rol activ al NATO. Trebuie să existe întâi un acord de pace (...), iar părţile implicate să formuleze o solicitare", a spus de J. Hoop Scheffer, într-un discurs rostit la München. "Dar nu trebuie să evităm să începem să ne gândim la un potenţial rol al NATO pentru sprijinirea unui acord de pace în Orientul Mijlociu. Şi cred că, dacă va fi făcut un apel către NATO, noi trebuie să fim gata să răspundem favorabil", a adăugat de Hoop Scheffer. 

 2. Negocieri Uniunea Europeană - Iran privind programul nuclear iranian

 

Negocierile care au avut loc în perioada 8-11 februarie a.c., la Geneva, între reprezentanţii Uniunii Europene şi cei ai Iranului, în legătură cu programul nuclear al acestei ţări au luat sfârşit într-o notă de optimism. "Am realizat o muncă serioasă, care va continua. Suntem în cursul unui proces. Am discutat toate subiectele care trebuiau abordate", a precizat un diplomat european. El nu a oferit detalii asupra desfăşurării negocierilor, care au fost înconjurate de discreţie, dar a confirmat că o nouă rundă de discuţii la nivel de experţi este prevăzută să aibă loc la mijlocul lunii martie, la Geneva. 

Uniunea Europeană a fost reprezentată la negocieri de Franţa, Germania şi Marea Britanie. Obiectivul statelor europene a fost acela de a-i convinge pe iranieni să ofere garanţii că nu încearcă să intre în posesia armei atomice, sub acoperirea unui program nuclear civil, aşa cum acuză Statele Unite. UE a propus trimiterea unui misiuni la Teheran pentru a facilita livrarea către Iran a unui reactor nuclear cu apă uşoară. Propunerea se înscrie în contextul eforturilor de a convinge Iranul să renunţe la producerea de arme atomice în schimbul cooperării tehnologice şi a unor avantaje comerciale. 

Unul dintre oficialii iranieni a anunţat că ţara sa "este legată de activităţile de îmbogăţire a uraniului", dar liderii statului vor lua măsuri pentru a asigura comunitatea internaţională că nu încearcă să fabrice o bombă atomică. "Nu este corect ca 70-80% dintre ţările dezvoltate să folosească energia nucleară pentru alimentarea cu electricitate, în timp ce Iranul, care şi-a fabricat singur tehnologia, nu are acest drept. Nimeni nu poate accepta acest lucru, iar Iranul în nici un caz", a avertizat Akbar Hachemi Rafsandjani, un responsabil de rang înalt de la Teheran. 

Preşedintele american, George W. Bush, şi-a declarat satisfacţia faţă de reacţia ţărilor europene în privinţa Iranului şi a precizat că este important ca Statele Unite şi Europa să vorbească cu o singură voce în această problemă. "Iranienii trebuie să ştie că lumea liberă colaborează pentru a le transmite un mesaj foarte clar prin care le cere să nu producă arme nucleare", a subliniat George W. Bush în cadrul unei conferinţe de presă. "Motivul pentru care transmitem acest mesaj este că un Iran dotat cu arme nucleare ar fi un factor de instabilitate în lume. Sunt bucuros că voi putea vizita Europa pentru a continua discuţiile asupra acestui subiect cu aliaţii noştri. Este important să vorbim cu o singură voce", a afirmat el. 

 

 

3. Situaţia din Irak după scrutinul electoral de la 30 ianuarie a.c.

 

 

Potrivit rezultatelor date publicităţii la 13 februarie a.c., lista unificată irakiană (şiită) condusă de ayatollahul Ali Sistani a obţinut cel mai bun rezultat în cadrul alegerilor legislative din Irak, cu 48,1% din voturi. Lista unificată irakiană a obţinut 4.075.291 de voturi, din totalul de 8.456.266 de voturi exprimate, urmând să obţină 132 din cele 275 de mandate ale Adunării Naţionale de tranziţie. Pe locul doi s-a clasat Alianţa Kurdă, cu 2.175.551 de voturi, reprezentând 25,7% din sufragiile exprimate, care va deţine 71 de mandate, urmată de lista premierului în exerciţiu Iyad Allaui, care a obţinut 1.168.943 de voturi (13,8%), respectiv 38 de mandate. 

Rata de participare la vot a fost de circa 59%, la urne prezentându-se 8.456.266 de alegători, dintr-un total de 14,2 milioane de persoane înscrise pe listele electorale.

Preşedintele american, George W. Bush, a salutat anunţarea rezultatelor alegerilor precizând că trebuie aşteptată confirmarea acestora. "În urmă cu două săptămâni, opt milioane de irakieni au sfidat terorismul, participînd la vot. Statele Unite şi aliaţii lor din cadrul coaliţiei pot fi mândri de rolul jucat în realizarea acestui important obiectiv. Felicit poporul irakian care a sfidat ameninţarea teroristă şi a condus ţara pe calea democraţiei şi a libertăţii. Felicit, de asemenea, fiecare candidat care a participat la alegeri şi pe cei care îşi vor pierde actualele funcţii după confirmarea rezultatelor", se arată într-un comunicat al Casei Albe. 

Mass-media irakiene au salutat rezultatele primului scrutin democratic din Irak şi dezbat continuarea procesului politic şi viitoarele alianţe politice parlamentare. "Situaţia dificilă din Irak necesită o putere autoritară exercitată de un lider curajos (...), pentru a plasa Irakul pe calea stabilităţii şi dezvoltării. Liderul puternic pe care ni-l dorim este cel care acordă mai multă libertate, dar şi cel care este capabil să pună capăt haosului", consideră cotidianul "Baghdad". 

Ziarul "al-Mashriq", finanţat de reprezentantul sunnit Nehru Abdelkarim, care a înregistrat un eşec la alegeri, se teme de o divizare a populaţiei. "Indiferent de rezultatul alegerilor, teama nu provine din numărul de mandate pe care îl obţine o listă, ci frica, singura frică este că echilibrul s-a rupt. Cuvântul «consens» este frumos, dar cât este de dificil de realizat! Puneţi-vă de acord şi aliaţi-vă, lăsaţi de-o parte adunările şi scăderile, pentru că Irakul refuză divizarea", afirmă publicaţia citată. 

Ziarul "al-Sabah", care susţine Guvernul în exerciţiu, se adresează celor care au pierdut alegerile, apreciind că scrutinul a acordat locuri multe unui număr mic de liste. "Peste 100 de liste au rămas fără reprezentare în Parlament", adaugă cotidianul, care sfătuieşte aceste formaţiuni "să renunţe la politică, în cazul în care apreciază că nu au suficientă susţinere în rândul populaţiei. Ele îşi pot găsi aliaţi printre celelalte liste perdante, pentru a forma o coaliţie mai importantă la următorul scrutin sau se pot alătura uneia dintre listele câştigătoare. Indiferent cum va fi, au la dispoziţie nouă luni pentru a lua o decizie", conchide "al-Sabah". Următoarele alegeri sunt prevăzute în decembrie 2005, după redactarea Constituţiei de către Adunarea Naţională. 

Cotidianul Partidului Democratic din Kurdistan aduce în discuţie posibilitatea ca preşedintele să fie kurd. "Această dorinţă părea un vis irealizabil anul trecut, dar astăzi, după marea victorie kurdă, numele lui Jalal Talabani, liderul Uniunii Patriotice din Kurdistan, este printre cele vehiculate pentru acest post. Această solicitare nu este formulată numai de oamenii politici, în special de cei liberali, dar şi de către cetăţeni, mai ales în sudul şiit al Irakului", afirmă publicaţia.

Analiştii remarcă faptul că rezultatele alegerilor din Irak confirmă o schimbare politică fundamentală, comunitatea majoritară şiită ajungând la putere pentru prima dată în istoria modernă a ţării. "Este o zi mare pentru Irak. Asistăm la o schimbare paradigmatică în istoria acestei ţări. Aceasta este o nouă naştere, a unei noi naţiuni, într-o regiune nouă", a declarat un membru al Alianţei Unite Irakiene, Muafaq al-Rubai. 

*

Secretarul de Stat american, Condoleezza Rice, a declarat că pentru moment nu se pune problema elaborării unei strategii de retragere din Irak, ci mai degrabă a unei strategii de succes în această ţară. "Irakienii au dovedit că sunt pregătiţi să îşi asume riscuri pentru democratizarea ţării. Comunitatea internaţională trebuie să-i ajute pe irakieni să instaureze o democraţie stabilă şi durabilă. Trebuie să continuăm pregătirea forţelor de securitate irakiene pentru a-şi putea asuma responsabilităţile", a declarat C. Rice. 

Pe de altă parte, numărul militarilor americani din Irak, care a crescut în ultimele luni pentru a putea face faţă violenţelor din perioada alegerilor generale, va fi redus la nivelul existent înaintea procesului electoral, a afirmat generalul Lance Smith, comandantul adjunct al CENTCOM. "Până în primăvară, trebuie să ajungem la nivelul înregistrat înaintea alegerilor. Nu există motive să credem că nu putem face acest lucru", a declarat el. 

Lance Smith a reamintit că două brigăzi, a căror misiune în Irak a fost prelungită cu mai multe luni înaintea alegerilor, vor reveni în Statele Unite în martie a.c. Dacă aceşti soldaţi sunt retraşi conform programului stabilit, fără a fi înlocuiţi, nivelul actual al prezenţei militare americane din Irak va ajunge din nou la 135.000-140.000 de militari, număr existent înainte de perioada electorală. Generalul Lance Smith a precizat că numărul militarilor americani din Irak este de 153.000 - 154.000 şi a reamintit că aceste cifre se modifică de la zi la zi, din cauza importantelor mişcări de trupe.

 

4. Reforma serviciilor de informaţii ale SUA

 

 

O serie de oficiali americani, membrii ai Comisiei de investigare a atentatelor de la 11 septembrie 2001, au apreciat că acţiunile teroriste care au avut loc pe teritoriul Statelor Unite s-au putut produce datorită unor sincope de proporţii în activitatea serviciilor de informaţii. Proiectul legii de reformă a serviciilor secrete a rezultat în urma anchetei independente asupra atacurilor teroriste din 11 septembrie 2001, fiind susţinut de familiile celor decedaţi în aceste tragice evenimente. Ancheta a stabilit că activitatea celor 15 servicii secrete americane era dominată de birocraţie şi avea de suferit din cauza rivalităţilor dintre agenţiile de spionaj, care refuzau să colaboreze şi nu îşi transmiteau informaţii extrem de importante. Potrivit Comisiei de investigare, "aceste slăbiciuni au condus la incapacitatea SUA de a se proteja de atacurile de la New York şi Washington". Astfel s-a ajuns la ideea creării unui post de director-coordonator la nivel naţional, care să armonizeze activitatea serviciilor secrete şi a unui Centru de combatere a terorismului. Legea prevede şi alte măsuri, cum ar fi introducerea de interviuri pentru aproape toţi străinii care solicită viză de intrare în SUA, întărirea controalelor la graniţe şi angajarea a 10000 de noi poliţişti de frontieră în următorii 5 ani. 

Potrivit oficialilor americani, "unele state recurg periodic la sistarea monitorizării pasive şi trec la desfăşurarea de acţiuni sub acoperire în interiorul graniţelor proprii", scopul acestora fiind neutralizarea teroriştilor individuali sau contracararea planurilor organizaţiilor teroriste mari (interceptarea sau sabotarea livrărilor de orice tip şi a transporturilor, confiscări de fonduri sau de bunuri materiale), activităţi justificate de prevederile art. 51 al Cartei Naţiunilor Unite. Oficialii americani apreciază că tocmai aceste lucruri nu au fost puse în practică de agenţiile specializate pentru contracararea activităţilor teroriste. Cu toate că principalele arme de luptă ale organizaţiilor teroriste sunt explozibilii convenţionali, accesul aproape liber la noile tehnologii nucleare, chimice şi biologice a determinat Administraţia americană să-şi anunţe intenţia de a spori numărul de acţiuni desfăşurate sub acoperire pentru a elimina riscul unor ameninţări cu acest tip de arme. 

Camera Reprezentanţilor şi Senatul SUA au aprobat, în decembrie 2004, cea mai importantă reformă a serviciilor de informaţii din ultima jumătate de secol, considerată indispensabilă pentru stoparea producerii de noi atentate pe teritoriul ţării. Legea a fost adoptată de Congresul SUA, după mai multe luni de tergiversări şi a fost promulgată de Preşedintele american la mijlocul lunii decembrie. Proiectul de lege a întîmpinat opoziţia a 67 dintre cei 227 de congresmeni republicani, inclusiv a preşedintelui Comisiei juridice, care şi-a exprimat regretul că reforma nu a sporit măsurile de control asupra imigraţiei. Preşedintele Camerei Reprezentanţilor a salutat adoptarea acestei legi şi a subliniat că sporirea măsurilor de control privind imigraţia va fi analizată la începutul anului 2005. Potrivit preşedintelui Senatului, prin adoptarea acestei legi se pune capăt disfuncţionalităţilor existente în cadrul activităţii serviciilor de informaţii, criticate pentru eşecul în prevenirea atentatelor din septembrie 2001 şi pentru furnizarea de date false cu privire la existenţa armelor de distrugere în masă din Irak.

 

Principalele prevederi ale legii 

 

a. crearea Autorităţii Naţionale de Informaţii, cu următoarele atribuţii: 

· unificarea şi întărirea eforturilor de acţiune a comunităţii de informaţii a SUA;

· organizarea activităţii comunităţii de informaţii;

· eliminarea disfuncţionalităţilor în ceea ce priveşte cooperarea dintre serviciile de informaţii americane şi cele ale altor state;

· stabilirea responsabilităţilor în aplicarea măsurilor antiteroriste prevăzute de Strategia Naţională de Securitate a SUA.

b. crearea funcţiei de Director al Autorităţii Naţionale de Informaţii, care va avea în subordine toate serviciile de combatere a terorismului existente pe teritoriul Statelor Unite; 

c. stabilirea principalelor responsabilităţi ale Directorului Autorităţii Naţionale de Informaţii:

· conduce comunitatea de informaţii în concordanţă cu prevederile Legii Siguranţei Naţionale din 1947 şi a celorlalte acte ulterioare acesteia;

· stabileşte bugetul anual având în vedere atribuţiile comunităţii de informaţii, după consultări cu şefii serviciilor de informaţii. Directorul Autorităţii Naţionale de Informaţii va putea spori sau reduce bugetul fiecărei agenţii de informaţii cu până la 5%, în funcţie de sarcinile care trebuie îndeplinite de fiecare structură. Bugetul global al serviciilor de informaţii va rămâne secret şi va face obiectul Legilor privind informaţiile cu caracter public;

· aprobă programele de acţiune ale Autorităţii şi stabileşte priorităţile de lucru ale serviciilor de informaţii;

· stabileşte programele de acţiune ale serviciilor de informaţii externe, potrivit prevederilor Legii din 1978;

· coordonează politica de personal a comunităţii de informaţii;

· stabileşte procedurile de criptare a informaţiilor pentru protejarea surselor şi metodelor de lucru;

· asigură implementarea standardelor tehnologice în comunicaţii necesare desfăşurării activităţii comunităţii de informaţii;

· coordonează înfiinţarea unui Centru Naţional pentru Combaterea Terorismului pentru coordonarea misiunilor Autorităţii. Acesta nu va avea competenţa de a decide modalitatea prin care sunt conduse operaţiunile de spionaj sau contraspionaj executate pe teritoriul SUA;

· coordonează înfiinţarea unui Consiliu independent pentru respectarea vieţii private şi a libertăţilor civile, care va avea competenţe în ceea ce priveşte prevenirea abuzurilor. În acest scop, Consiliul va coopera cu toate instituţiile guvernamentale americane şi va avea acces la bazele lor de date;

· stabileşte norme şi un cadru unic de realizare a schimbului de informaţii, pentru ca instituţiile locale, private sau de stat, să poată coopera pentru transmiterea reciprocă a datelor importante referitoare la desfăşurarea de acţiuni teroriste sau de interes pentru siguranţa naţională a SUA.

Funcţia de Director al Autorităţii Naţionale de Informaţii va fi distinctă de cea a Directorului CIA. Directorul Autorităţii Naţionale a Statelor Unite va controla activitatea a 15 agenţii de spionaj, care dispun de peste 100.000 de angajaţi civili şi militari; 

d. stabilirea structurii Biroului de conducere a Autorităţii Naţionale: 

· Directorul Autorităţii Naţionale;

· Directorul unei structuri de informaţii (care va fi desemnată);

· Directorul Centrului Naţional pentru Combaterea Terorismului;

· Directorul Consiliului independent pentru respectarea vieţii private şi a libertăţilor civile;

· Consilierul general al Autorităţii Naţionale de Informaţii;

· Directorul serviciului de audit al Autorităţii Naţionale, numit din cadrul personalului civil al Autorităţii Naţionale;

· un funcţionar, numit de Preşedintele SUA, din cadrul Consiliului independent pentru respectarea vieţii private şi a libertăţilor civile;

· un funcţionar, numit de Directorul Autorităţii Naţionale, pe probleme de protecţia datelor şi a informaţiilor cu caracter personal;

· şeful serviciului de informaţii al Autorităţii Naţionale;

· şeful serviciului de personal al Autorităţii Naţionale;

· şeful serviciului financiar al Autorităţii Naţionale;

· Directorul serviciului de Contrainformaţii;

· alte persoane oficiale care sunt stabilite prin lege.

e. crearea Consiliului Autorităţii Naţionale, care va avea în componenţă analişti ai comunităţii de informaţii şi experţi din sectorul public şi privat; 

f. stabilirea sarcinilor Consiliului Autorităţii Naţionale:

· întocmeşte rapoarte, informări şi estimări pentru Guvernul SUA;

· evaluează activitatea comunităţii de informaţii;

· asistă Directorul Autorităţii Naţionale în activitatea sa.

g. crearea Serviciului Inspectorului General al Autorităţii Naţionale, cu următoarele atribuţii:

· înfiinţează serviciile care iniţiază şi conduc investigaţiile, inspecţiile şi auditul structurilor Autorităţii Naţionale;

· recomandă politicile necesare eficientizării activităţii Autorităţii Naţionale şi informează în privinţa disfuncţionalităţilor existente în programele aflate în derulare;

· asigură informarea comunităţii de informaţii în ceea ce priveşte deficienţele administrative.

h. crearea Ombudsman-ului Autorităţii Naţionale, care este numit de Directorul Autorităţii Naţionale;

i. stabilirea atribuţiilor Ombudsman-ului:

· consiliază, arbitrează, recomandă în problemele Autorităţii Naţionale, are competenţe în analiza rapoartelor şi analizelor întocmite de aceasta şi în orice problemă juridică în care este implicată comunitatea de informaţii;

· monitorizează eficacitatea măsurilor privind activitatea Autorităţii Naţionale;

· coordonează revizuirea analizelor Autorităţii Naţionale în concordanţă cu Programul Naţional de Informaţii, precum şi analizele şi informările celorlalte structuri ale comunităţii de informaţii.

j. FBI va avea competenţe privind declanşarea operaţiunilor de supraveghere şi de interceptare în cazul în care o persoană este suspectată de activităţi teroriste, chiar dacă aceasta nu are legături cu un stat sau o organizaţie inclusă pe lista organizaţiilor, structurilor şi entităţilor teroriste, aprobată de Congresul SUA; 

k. Departamentul pentru Securitate Internă va elabora o strategie naţională de securizare a transporturilor aeriene, terestre sau maritime şi de consolidare a pazei de frontieră. Potrivit prevederilor legii, se va urmări desfăşurarea unor efective suplimentare ale poliţiei de frontieră, precum şi sporirea capacităţii centrelor de primire pentru imigranţii clandestini; 

l. se va solicita autorităţilor celorlalte state să utilizeze un set de documente similar celui implementat pe teritoriul SUA pentru eliberarea de bilete de călătorie cu avionul sau pentru obţinerea unui permis de conducere; 

m. se solicită sprijinirea eforturilor de democratizare ale Afganistanului, stabilirea unei comunicări mai eficiente cu lumea musulmană, acordarea de burse de studii tinerilor musulmani, precum şi intensificarea dialogului diplomatic cu Arabia Saudită, în conformitate cu recomandările Comisiei care a studiat acţiunea teroristă de la 11 septembrie 2001.

Principalele servicii de informaţii ale SUA

 

- CIA are circa 17.000 de angajaţi şi un buget anual estimat la 3,1 miliarde de dolari. Această structură s-a transformat aproape total după încheierea "războiului rece", orientându-se inclusiv spre operaţiuni de spionaj economic, pentru a putea strânge, corobora şi interpreta informaţii referitoare la securitatea Statelor Unite. Agenţia are în componenţă o Divizie pentru Operaţiuni şi una pentru Ştiinţă şi Tehnologie. Directorul CIA nu va mai fi subordonat direct Preşedintelui SUA, ci Directorului Naţional pentru Informaţii. Şeful CIA a primit dispoziţie să sporească numărul de analişti şi agenţi ai diviziilor cu 50%. O creştere similară este prevăzută şi în ceea ce îi priveşte pe lingviştii specializaţi în limbi străine, esenţiale misiunilor agenţiei; 

- NSA (Agenţia pentru Securitate Naţională) are 21.000 de agenţi specializaţi în interceptarea comunicaţiilor electronice, decriptarea semnalelor electromagnetice, urmărirea mesajelor electronice, interceptări telefonice şi ale poştei. NSA are la dispoziţie numeroşi sateliţi de observaţie, care pot identifica inclusiv numerele de înmatriculare ale maşinilor. Bugetul agenţiei este estimat la 3,6 miliarde de dolari anual; 

- DIA (Agenţia de Informaţii Militare) numără peste 7.000 de angajaţi civili şi militari în întreaga lume, fiind specializată în obţinerea de informaţii cu caracter militar în afara Statelor Unite. DIA furnizează date şi informaţii trupelor aflate în misiune, echipelor de planificare a operaţiunilor şi serviciilor pentru achiziţionarea de armament. Generalul Richard B. Myers, şeful Statului major inter-arme, adjunct al şefului Pentagonului, şi-a declarat opoziţia faţă de crearea unei Autorităţi Naţionale care să gestioneze bugetul DIA; 

- NRO (Biroul Naţional de Recunoaştere) gestionează sateliţii de informaţii americani, furnizând informaţii Administraţiei americane şi agenţiilor federale. Bugetul şi numărul angajaţilor nu sunt cunoscute, dar agenţii săi provin, în principal, din comunitatea de informaţii sau din armată şi lumea ştiinţifică.

 

 

5. Protocolul de la Kyoto

 

 

Protocolul de la Kyoto asupra schimbărilor climatice, care a intrat în vigoare la 16 februarie a.c. şi pe care Statele Unite au refuzat să-l ratifice, este, potrivit experţilor, cel mai constrângător dintre cele aproximativ 250 de acorduri internaţionale din domeniul mediului. 

Încheiat la 11 decembrie 1997, la Kyoto, în Japonia, acesta impune statelor semnatare reducerea emisiilor a şase gaze cu efect de seră: CO2 (dioxid de carbon), CH4 (metan), N20 (protoxid de azot), precum şi trei gaze pe bază de floruri (HFC, PFC, SF6). Reducerile impuse variază în funcţie de fiecare ţară industrializată: 6% pentru Japonia şi Canada, 0% pentru Rusia, 8% pentru UE (dintre care 21% Germania, 12,5% Marea Britanie, 6,5% Italia, 15% Spania). Aceste cifre vor fi calculate pe baza emisiilor medii dintre anii 2008-2012, care vor fi comparate cu anul 1990. Emisfera sudică a Pământului are numai obligaţii de monitorizare a propriilor emisii. 

Aceste măsuri trebuie să conducă la diminuarea utilizării energiilor fosile, produse prin arderea de cărbuni, petrol şi gaze, care reprezintă 80% din emisiile care provoacă încălzirea atmosferei. Deoarece aceste utilizări sporesc proporţional cu creşterea economică, Protocolul impune un efort considerabil pentru anumite ţări. Acesta este cazul Canadei şi Japoniei, unde emisiile de gaze au crescut din 1990 cu 20, respectiv 8%. 

Statele Unite, care ar trebuit să-şi reducă emisiile cu 7%, estimează o creştere a acestora cu 35% până în 2012, ceea ce explică decizia lor de a nu ratifica acordul de la Kyoto. Deoarece SUA produc 40% din cantitatea de gaze cu efect de seră eliberate în atmosferă de ţările industriale şi 21% din emisiile mondiale, acordul va avea o eficacitate diminuată din cauza refuzului lor, care a fost urmat de cel al Australiei. Scăderea totală a emisiilor va fi de aproximativ 2% până în anul 2012 comparativ cu 1990, deşi iniţial se prevăzuse o diminuare de 5,2%. 

Protocolul de la Kyoto a fost ratificat de 141 de ţări, între care 34 puternic industrializate.

